CELEX: 32016D0929(01)
Language: el
Date: 2016-09-28 00:00:00
Title: Εκτελεστική απόφαση της Επιτροπής, της 28ης Σεπτεμβρίου 2016, σχετικά με την κατάρτιση προγράμματος εργασίας για την αξιολόγηση των αιτήσεων για την ανανέωση των εγκρίσεων δραστικών ουσιών που λήγουν το 2019, το 2020 και το 2021 σύμφωνα με τον κανονισμό (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου

29.9.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 357/9
            
         ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
   της 28ης Σεπτεμβρίου 2016
   σχετικά με την κατάρτιση προγράμματος εργασίας για την αξιολόγηση των αιτήσεων για την ανανέωση των εγκρίσεων δραστικών ουσιών που λήγουν το 2019, το 2020 και το 2021 σύμφωνα με τον κανονισμό (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου
   (2016/C 357/05)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου, της 21ης Οκτωβρίου 2009, σχετικά με τη διάθεση φυτοπροστατευτικών προϊόντων στην αγορά και την κατάργηση των οδηγιών 79/117/ΕΟΚ και 91/414/ΕΟΚ του Συμβουλίου (1), και ιδίως το άρθρο 18,
   Εκτιμώντας τα ακόλουθα:
   
               (1)
            
            
               Πολλές από τις δραστικές ουσίες που θεωρούνται εγκριθείσες σύμφωνα με τον κανονισμό (ΕΚ) αριθ. 1107/2009 και απαριθμούνται στο μέρος A του παραρτήματος του κανονισμού (ΕΕ) αριθ. 540/2011 (2) έχουν ημερομηνία λήξης μεταξύ 1ης Ιανουαρίου 2019 και 31 Δεκεμβρίου 2021. Στο μέρος B του παραρτήματος του εκτελεστικού κανονισμού (ΕΕ) αριθ. 686/2012 της Επιτροπής (3) παρατίθενται οι δραστικές ουσίες και ανατίθεται στα κράτη μέλη η αξιολόγηση αυτών των δραστικών ουσιών, ορίζοντας για κάθε δραστική ουσία ένα κράτος μέλος εισηγητή και ένα κράτος μέλος συνεισηγητή για τους σκοπούς της διαδικασίας ανανέωσης.
            
         
               (2)
            
            
               Λόγω του χρόνου και των πόρων που απαιτεί η ολοκλήρωση της αξιολόγησης των αιτήσεων για την ανανέωση των εγκρίσεων για τόσο μεγάλο αριθμό δραστικών ουσιών από τα κράτη μέλη και την Ευρωπαϊκή Αρχή για την Ασφάλεια των Τροφίμων, είναι αναγκαίο να θεσπιστεί πρόγραμμα εργασίας με την ομαδοποίηση παρόμοιων δραστικών ουσιών και τον ορισμό προτεραιοτήτων βάσει ανησυχιών όσον αφορά την ασφάλεια για την υγεία του ανθρώπου και των ζώων ή του περιβάλλοντος, όπως προβλέπεται στο άρθρο 18 του κανονισμού (ΕΚ) αριθ. 1107/2009.
            
         
               (3)
            
            
               Όπως αναφέρεται στην αιτιολογική σκέψη 17 του κανονισμού (ΕΚ) αριθ. 1107/2009, θα πρέπει να προσδιοριστούν οι ουσίες χαμηλού κινδύνου και θα πρέπει να διευκολυνθεί η διάθεση στην αγορά φυτοπροστατευτικών προϊόντων που περιέχουν αυτές τις ουσίες. Επιπλέον, σύμφωνα με τους στόχους της οδηγίας 2009/128/ΕΚ του Ευρωπαϊκού Κοινοβουλίου και του Συμβουλίου (4) θα πρέπει να προωθηθεί η χρήση των φυτοπροστατευτικών προϊόντων που έχουν τις λιγότερο δυσμενείς επιπτώσεις στην υγεία του ανθρώπου και των ζώων και στο περιβάλλον. Επομένως, το πρόγραμμα πρέπει να ομαδοποιήσει τις δραστικές ουσίες χαμηλού κινδύνου προκειμένου να δοθεί προτεραιότητα στην αξιολόγησή τους για την έγκαιρη ανανέωση της έγκρισής τους.
            
         
               (4)
            
            
               Επιπλέον, θα πρέπει επίσης να ταυτοποιηθούν οι ουσίες για τις οποίες, δεδομένων των χαρακτηριστικών τους, αναμένεται να μην πληρούν τα κριτήρια έγκρισης που προβλέπονται στα σημεία 3.6.2 έως 3.6.5 και το σημείο 3.7 του παραρτήματος II του κανονισμού (ΕΚ) αριθ. 1107/2009. Το πρόγραμμα θα πρέπει να ομαδοποιήσει τις εν λόγω ουσίες προκειμένου να δοθεί προτεραιότητα στην αξιολόγησή τους.
            
         
               (5)
            
            
               Λαμβάνοντας υπόψη τους πόρους που διαθέτουν οι αρχές που διεξάγουν την αξιολόγηση των αιτήσεων για την ανανέωση των εγκρίσεων, δεν μπορεί να αποκλειστεί ότι, ως αποτέλεσμα της ιεράρχησης προτεραιοτήτων για την αξιολόγηση των ουσιών που προβλέπεται από την παρούσα απόφαση, η έγκριση ορισμένων άλλων δραστικών ουσιών μπορεί να λήξει πριν από τη λήψη απόφασης σχετικά με την ανανέωση της έγκρισης των εν λόγω ουσιών. Στις περιπτώσεις αυτές, η περίοδος έγκρισης των εν λόγω δραστικών ουσιών θα πρέπει να παραταθεί σε εύθετο χρόνο, σύμφωνα με το άρθρο 17 του κανονισμού (ΕΚ) αριθ. 1107/2009.
            
         
               (6)
            
            
               Εκτός από την πρόβλεψη για την ομαδοποίηση παρόμοιων δραστικών ουσιών βάσει προτεραιοτήτων για την αξιολόγησή τους, το άρθρο 18 του κανονισμού (ΕΚ) αριθ. 1107/2009 προβλέπει επίσης ότι το πρόγραμμα εργασίας πρέπει να περιλαμβάνει συγκεκριμένα στοιχεία. Οι εκτελεστικοί κανονισμοί (ΕΕ) αριθ. 844/2012 (5) και (ΕΕ) αριθ. 686/2012 της Επιτροπής εφαρμόζουν, αντίστοιχα, τα στοιχεία α) έως ε) και το στοιχείο στ) της δεύτερης παραγράφου του άρθρου 18 του κανονισμού (ΕΚ) αριθ. 1107/2009,
            
         ΑΠΟΦΑΣΙΖΕΙ:
   Άρθρο μόνο
   Εγκρίνεται το πρόγραμμα εργασιών που παρατίθεται στο παράρτημα της παρούσας απόφασης.
   
      Βρυξέλλες, 28 Σεπτεμβρίου 2016.
      
         
            Για την Επιτροπή
         
         Vytenis ANDRIUKAITIS
         
            Μέλος της Επιτροπής
         
      
   
   
      (1)  ΕΕ L 309 της 24.11.2009, σ. 1.
   
      (2)  ΕΕ L 153 της 11.6.2011, σ. 1.
   
      (3)  Εκτελεστικός κανονισμός (ΕΕ) αριθ. 686/2012 της Επιτροπής, της 26ης Ιουλίου 2012, για την ανάθεση, στα κράτη μέλη, της αξιολόγησης δραστικών ουσιών, για την εφαρμογή της διαδικασίας ανανέωσης (ΕΕ L 200 της 27.7.2012, σ. 5).
   
      (4)  Οδηγία 2009/128/ΕΚ του Ευρωπαϊκού Κοινοβουλίου και του Συμβουλίου, της 21ης Οκτωβρίου 2009, σχετικά με τον καθορισμό πλαισίου κοινοτικής δράσης με σκοπό την επίτευξη ορθολογικής χρήσης των γεωργικών φαρμάκων (ΕΕ L 309 της 24.11.2009, σ. 71).
   
      (5)  Εκτελεστικός κανονισμός (ΕΕ) αριθ. 844/2012 της Επιτροπής, της 18ης Σεπτεμβρίου 2012, για τον καθορισμό των διατάξεων που απαιτούνται για την εφαρμογή της διαδικασίας ανανέωσης της έγκρισης δραστικών ουσιών, που προβλέπεται στον κανονισμό (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου σχετικά με τη διάθεση φυτοπροστατευτικών προϊόντων στην αγορά (ΕΕ L 252 της 19.9.2012, σ. 26).
   
      ΠΑΡΑΡΤΗΜΑ
      
                  1.
               
               
                  Το πρόγραμμα εργασίας αφορά τις δραστικές ουσίες που θεωρούνται εγκριθείσες σύμφωνα με τον κανονισμό (ΕΚ) αριθ. 1107/2009 που απαριθμούνται στο μέρος Β του παραρτήματος του εκτελεστικού κανονισμού (ΕΕ) αριθ. 686/2012.
               
            
                  2.
               
               
                  Οι προτεραιότητες για την αξιολόγηση των αιτήσεων για την ανανέωση των εγκρίσεων των δραστικών ουσιών και την ομαδοποίηση παρόμοιων δραστικών ουσιών, όπως προβλέπεται στο άρθρο 18 του κανονισμού (ΕΚ) αριθ. 1107/2009, είναι οι εξής:
                  
                              (1)
                           
                           
                              Η αξιολόγηση των αιτήσεων για την ανανέωση των εγκρίσεων των δραστικών ουσιών οι οποίες, λόγω των χαρακτηριστικών τους, μπορεί δυνητικά να χαρακτηριστούν ως δραστικές ουσίες χαμηλού κινδύνου θα λάβει προτεραιότητα ώστε να εγκριθούν όσο το δυνατόν περισσότερες δραστικές ουσίες χαμηλού κινδύνου χωρίς καθυστέρηση ή με ελάχιστη καθυστέρηση το συντομότερο δυνατόν.
                           
                        
                              (2)
                           
                           
                              Η αξιολόγηση των αιτήσεων για την ανανέωση των εγκρίσεων των δραστικών ουσιών για τις οποίες, δεδομένων των χαρακτηριστικών τους, αναμένεται να μην πληρούν τα κριτήρια έγκρισης που προβλέπονται στα σημεία 3.6.2 έως 3.6.5 και το σημείο 3.7 του παραρτήματος II του κανονισμού (ΕΚ) αριθ. 1107/2009, θα λάβει προτεραιότητα. Κατά συνέπεια, τέτοιου είδους αξιολογήσεις διενεργούνται χωρίς καθυστέρηση ή με την ελάχιστη δυνατή καθυστέρηση.
                           
                        
                              (3)
                           
                           
                              Καθώς η έγκριση ορισμένων δραστικών ουσιών που δεν καλύπτεται από τα σημεία 1) και 2) είναι πιθανόν να λήξει πριν από τη λήψη απόφασης σχετικά με την ανανέωση της έγκρισης αυτών των ουσιών, η περίοδος της έγκρισης των δραστικών ουσιών πρέπει να διευρυνθεί σε εύθετο χρόνο σύμφωνα με το άρθρο 17 του κανονισμού (ΕΚ) αριθ. 1107/2009.